Lippestad etter raseriutbruddet: Breivik vil ikke ha spekulasjoner
- Jeg vet ikke om han ble så provosert. Men blir man diagnostisert, av noen som ikke har snakket med deg, så kan vel hver og en av oss tenke at det er litt i overkant, sa forsvarer Geir Lippestad etter at retten var hevet fredag. Den terrortiltalte Anders Behring Breivik satte åpenbart ikke pris på at professor i psykiatri ved Universitetet i Oslo, Ulrik Fredrik Malt, fikk lov til å presentere flere alternative diagnoser under sin vitneforklaring fredag. Malt presenterte blant annet Tourettes og Aspergers syndrom som mulige diagnoser på terroristen. Lippestad protesterte flere ganger mot at Malt skulle få fortsette sin vitneforklaring etter at han hadde forklart seg om kriteriene for diagnosen paranoid schizofreni. Også den tiltalte brøt inn, men ble raskt sablet ned av rettens administrator, dommer Wenche Elizabeth Arntzen. Hun ba resolutt NRK om å stanse TV-sendigen, da Breivik ikke lot seg stagge ved første advarsel.Til tross for at han forsøkte å stoppe forklaringen, mener Lippestad likevel at noe av informasjonen er viktig for den terrortiltalte. - Hovedpoenget er jo at også professor Malt mener at han ikke er psykotisk. Det er viktig informasjon. Når det gjelder det med tentative diagnoser, så er Breivik av den oppfatning at han ikke ønsker spekulasjoner. På spørsmål fra Lippestad svarte Malt at han mener det er under 25 prosent sannsynlighet for at Breivik er psykotisk. Men Malt understreket selv flere ganger at han ikke hadde snakket med Breivik, og ikke hadde samme tilgang på materiale som de fire sakkyndige. - Han følte seg krenket, spesielt på dette med seksuell adferd. Er det noe dere støtter ham i? - Det er vanskelig for oss å svare på det. At en person føler det vanskelig å bli endevendt på den måten er naturlig. Men det at det som ble tatt opp er viktig, det er vi enige i. Jeg synes Malt hadde en fin gjennomgang av kriteriene for schizofreni og paranoid psykose. Men vi mente del to ikke var så viktig å høre, av hensyn til tiltalte, sier forsvareren.Også aktor Svein Holden sier han syntes dagen, der det altså bare ble tid til ett vitne, ga mye: - Dette var definitivt en interessant dag. Vi var jo ganske klare over hva Malt kom til å fremføre, men det var absolutt interessant. Det var ved lunsjtid stor uenighetet om Malt skulle få lov til å fortsette med forklaringen sin. Forsvarer Lippestad tok ordet da det ble klart at professoren ville komme med alternative diagnoser. - Det er åpenbart en psykiatrisk vurdering som vi hører og åpenbart gis av en sakkyndig - og det etter påtalemyndighetens ønske, forklarte Lippestad. Han mente Malt fremsto som rettspsykiatrisk sakkyndig nummer fem, og at dette innebar saksbehandlingsfeil av retten. Dommer Wenche Elizabeth Arntzen avviste klagen, og vitnemålet fortsatte - og fikk det altså til å koke over for terroristen. - Vi er jo av en annen oppfatning, som jeg merker meg at dommeren forsåvidt var enig i. Han var privat, og da er han utenfor den boksen, sier aktor Holden.Forsvarerne avviser at de vil gjøre noe mer med diskusjonen nå. Men Lippestad sier det kan bli et tema for en annen rett senere: - Vi vil ikke gjøre noe med dette nå, men det vil være noe som kan komme opp ved en eventuell anke. Det får vi se, om den tiden kommer, sier han. Mens hele Malts forklaring ble sendt direkte på TV, ble kringkastingen stoppet når Breivik kom med sine kommentarer. Også det var Breivik forbannet for. VGs krim-ekspert, Øystein Milli, sier han har en viss forståelse for akkurat det: - Jeg syne Breivik har et lite poeng der. De ønsker å skåne samfunnet fra å se ham slippe til, og det handler om at de ikke vet hva han kommer til å si. Men jeg tror det ville vært lurt å la ham slippe ut, sånn som i dag. Som Arntzen sa, så var han den eneste i retten som menter Malt hadde begått et karakterdrap. Det betyr at Breivik er så langt utenfor det som er normalt, at det gått kunne gått ut, mener han. Den erfarne reporteren sier han tror vi vil se mange episoder over de siste to ukene av rettssaken: - Nå drar det seg til her. Det er 14 dager igjen. Det kommer til å bli intenst, sier han. Malt opplyser til VG Nett at han føler han fikk sagt det han hadde å si i retten, og ikke ønsker å kommentere saken ytterligere før dommen faller.
Anders Behring Breivik fikk flere alternative diagnoser under dagens eneste vitneforklaring. Det likte massemorderen svært dårlig.